جلال آباد ښار کې راستنېدونکو کډوالو ته د ژمنې البسې ور کړه پیل شوه. نن چهارشنبه د روان سپوږمیز کال د شعبان میاشتې په ۱۷مه نېټه د افغانی سرې میاشتې له لوری د ننګرهار ولایت مرکز جلال آباد ښار کې له ۱۰۰۰ کډوالو کورنیو سره د ژمنې البسې توزیع پیل شوه. یاد مرسته چې د نړیوال فدارسیون په مالی لګښت چمتو شوې، په کې هرې کورنۍ ته د نارینه وو، ښځینه وو او ماشومانو جمپرونه، څادرونه، جرابې، بوټان، بنیانونه، دستکشې او نور بېلابېل ډول ژمنۍ البسه ور کول کېږی. د یادونې وړ ده، چې له دې وړاندې هم د افغانی سرې میاشتې له لوری د ننګرهار ولایت په تورخم ښار ګوټی کې له راستنېدونکو ۴۵۵ کډوالو کورنیو سره هم یاده مرسته تر سره شوې وه. د توزیع په پیل کې د افغانی سرې میاشتې د ننګرهار نمایندګۍ رئیس میا نجم الدین هلال له لوری راستنېدونکو کډوالو ته د ژمنې البسې په تړاو مالومات ور کړل شول او د خپرونو مدیر له لوری د افغانی سرې میاشتې د پېژندنې او فعالیتونو په موخه مالومات ور کړل شول. باید وویل شی، چې د یادې توزیع پر مهال د افغانی سرې میاشتې د ختیځ زون رئیس مولوی قمر ګل نصرت، د ننګرهار نمایندګۍ رییس میا نجم الدین هلال، د نړیوال فدراسیون استازی، د ننګرهار نمایندګۍ کارمندانو او رضاکارانو شتون درلود.